আইন অনুযায়ী ভাড়াটিয়াদের সঙ্গে চুক্তির দুই বছরের মধ্যে ভাড়া বাড়ানোর নিয়ম না থাকলেও বাড়িওয়ালারা তা আমলেই নিচ্ছেন না। বরং বছর শেষে বাড়ছে বাড়িভাড়া। ফলে দিন দিন ভাড়াটিয়ারা বাড়িওয়ালাদের কাছে জিম্মি হয়ে পড়ছেন। আর বিদ্যুৎ, গ্যাস ও নিত্যপণ্যের মূল্যবৃদ্ধির সঙ্গে বাড়িভাড়া নৈরাজ্য ভাড়াটিয়া জীবনকে দুর্বিষহ করে তুলছে। বিশেষ করে স্বল্প-আয়ের নিম্ন ও মধ্যবিত্ত পরিবারগুলো এই অনিয়মের চরম খেসারত দিচ্ছে। গত ১০ বছরে ঢাকা মহানগরীতে বাড়িভাড়া বেড়েছে প্রায় দুইশ গুণ। ফলে নগরীতে বসবাসকারী শতকরা ৬৮ ভাগ মানুষের আয়ের ৪৪ ভাগ চলে যায় বাসাভাড়ায়। গত রোববার ব্র্যাক ইনস্টিটিউট অব গভর্ন্যান্স অ্যান্ড ডেভেলপমেন্টের (বিআইডিজি) ‘নগর পরিস্থিতি ২০১৭ : ঢাকা মহানগরীর আবাসন’ শীর্ষক এক গবেষণা প্রতিবেদনে এসব তথ্য উঠে এসেছে। গবেষণায় উল্লেখ করা হয়েছে, ঢাকা মহানগরীতে বসবাসরত ৬৮ ভাগ মানুষ ভাড়া বাসায় থাকেন। আর ৩২ ভাগ মানুষ নিজস্ব বাসায় থাকেন। সংগতি না থাকায় ঢাকায় বসবাসরত ৬৮ ভাগ লোক রাজধানীতে নিজস্ব আবাসন কেনার কথা চিন্তাও করতে পারেন না। ফলে বাড়িভাড়ার অনিয়ম মেনে নিয়েই তাদের জীবনযাপন করতে হচ্ছে। তবে যত দ্রুত সম্ভব এই অব্যবস্থার প্রতিকার হওয়া উচিত।